સત્તાધારી પક્ષ તરીકે બધાનાં લક્ષણ મોટે ભાગે સરખાં હોય છે : પારદર્શકતાનો અભાવ, મૂળભૂત સમસ્યાઓના લાંબા ગાળાના ઉકેલને બદલે ટૂંકા ગાળાના ચૂંટણીલક્ષી શોર્ટકટ લેવા, ચૂંટણી સિવાય બીજા કશાથી ન બીવું, ચૂંટણી જીતવા માટે નકરા વાયદાની લહાણી કરવી, કોમવાદી-જાતિવાદી બળોને બહેકાવતાં ખચકાવું નહીં, સરકારી સંસાધનોનો પક્ષીય લાભ માટે ઉપયોગ કરવો, અભિવ્યક્તિની સ્વતંત્રતા પર ગેરવાજબી અંકુશો મૂકવા તત્પર રહેવું, શિક્ષણ-આરોગ્ય જેવાં પાયાનાં ક્ષેત્રોમાં કામ ઓછું ને જાહેરખબરો વધારે કરવી, નાગરિકો ભૂલેચૂકે જાગ્રત ન થઈ જાય તેની પૂરતી કાળજી રાખવી, ઉદ્યોગપતિઓને અપ્રમાણસર અને ગેરવાજબી રીતે લાભ પહોંચાડતાં રહેવું, પાળેલા પોપટ જેવી સીબીઆઈનો ફ્ક્ત રાજકીય દુરુપયોગ કરવો, ન્યાયતંત્રમાં ચંચુપાત કરવો, નિવૃત્તિ પછી હોદ્દાની લાલચો આપીને કે બીજી રીતે સ્વતંત્ર બંધારણીય સંસ્થાઓના હોદ્દેદારોને ભ્રષ્ટ કરવા અને એ સંસ્થાઓ નબળી પાડવા કોશિશ કરવી, શિક્ષણની ગુણવત્તાની ચિંતા કરવાને બદલે તેમાં પોતાની વિચારધારા ઘુસાડવા કોશિશ કરવી, દરેક બાબતને પોતાના વ્યક્તિગત કે પક્ષીય, આર્થિક કે સત્તાકીય લાભના ત્રાજવે જ તોળવી, પક્ષમાં આંતરિક લોકશાહીને પ્રોત્સાહન આપવાને બદલે એકહથ્થુ હાઇકમાન્ડની સંસ્કૃતિ ટકાવવી અને તેને મજબૂત બનાવવી, કોઈ મુદ્દે વિવાદ થાય ત્યારે ગંભીરતાપૂર્વક-પ્રમાણિકતાથી તપાસ કરાવવાને બદલે તપાસપંચ-તપાસપંચ રમવું, તેની તપાસ કદી પરિણામલક્ષી ન બને તે જોવું અને ભૂલેચૂકે કોઈ ઉત્સાહી તપાસ કરી નાખે-અહેવાલ આપી પણ દે, તો એ અહેવાલને જાહેર કરવાને બદલે અભરાઈ પર ચડાવી દેવો, પોતાની ટીકા થાય ત્યારે હંમેશાં વિપક્ષો તરફ આંગળી ચીંધવી, વિપક્ષોની વાજબી ટીકાને પણ તેમની નકારાત્મકતા તરીકે ઓળખાવવી, સત્તા ટકાવવા માટે રૂપિયા વેરતાં કે હુલ્લડો કરાવતાં ખચકાવું નહીં, ભૂતકાળની કે વર્તમાનકાળની ભૂલો વિશે નિખાલસતાથી એકરાર કરવા નહીં- ખુલ્લા દિલે માફી માગવી નહીં, આડાઅવળા તર્ક અને જૂઠાણાંથી તેમને વાજબી ઠરાવવી, વિપક્ષ તરીકે જે નીતિઓ કે બાબતોની આકરી ટીકા કરી હોય એવી બાબતો સત્તાધારી પક્ષ તરીકે અપનાવતાં શરમાવું કે ખચકાવું નહીં…આ યાદીમાંથી ઘણાંખરાં લક્ષણ ઓછીવત્તી તીવ્રતા સાથે મોટા ભાગની સરકારોને લાગુ પાડી શકાશે, ચાહે તે કોઈપણ પક્ષની હોય.